
В лапидариума на РИМ Пазарджик са експонирани седем християнски надгробни плочи с 
инвентарни номера В-Нсф 215, В-Нсф 216, В-Нсф 217, В-Нсф 238, В-Нсф 356, В-Нсф 357и 
долна част от надгробна плоча без инвентарен номер. На 19 май 2024 г. изпратих официално 
запитване до музея с молба да ми бъде изпратена информация къде са открити тези 
надгробни плочи, кога са постъпили във фонда и публикувани ли са. На 3 юни 2024 г. от 
музея ми отговориха с писмо, че при направената проверка няма налични данни за мястото 
на откриване на плочите и кога са постъпили във фонда им. 

Надгробие, което според мен е от 1770 г. (АФО). Горната му част е оформена като кръст, 
върху който релефно е изсечен втори, а в него са вдълбани още пет малки кръста. Долната 
част на мрамора е оформена като острие на кама. Под кръста в три отделни полета е разпо- 
ложен релефен кирилски надпис. Част от лявата горна част на кръста е отчупена. 

Надгробие, което вероятно е от ХТХ век, но за съжаление е запазена само горната му част и 
няма как да узнаем името и годината. В горната му част е изсечен голям релефен кръст, а 
под него има ниша. В дясната и част има две дупки, а в лявата една. Железата, които са 
придържали малка метална вратичка са били отрязани. Под нишата в голям вдълдан право- 
ъгълник е разположен релефен надпис, от който днес са останали само три реда. Странично 
и по цялата дължина на мрамора има украса от флорални мотиви. 

Надгробна плоча от 1869 г., която е покривала гроба на народния будител Кара Никола Ан- 
гелов, роден в с. Ветрен през 1819 г. Семейството му се преселва в Пазарджик и Кара 
Никола започва да изучава абаджийския занаят. Овладява го толкова добре, че в продъл- 
жение на много години е първомайстор на най-големия еснаф в града - абаджийският. Става 
ревностен борец за отварянето на български училища в Пазарджик и в целия регион. През 
1859 г. заедно със Стефан Захариев и други родолюбиви българи-християни, успяват да из- 
гонят гърците от най-голямата българска църква в Пазарджик „Успение Богородично“. 
Според проф. Иван Батаклиев, ако Стефан Захариев е умът на църковната борба, то Кара 
Никола Ангелов е волята. С подкрепата на Кара Никола и активното му участие, на 11 май 
1859 г., започва тържественото честване на празника на светите братя Кирил и Методий в 
Пазарджик. Много уважаван и високо ценен от съгражданите си, Кара Никола е дъл- 
гогодишен член на българската градска община. С неговото активно участие се решават 
градските дела преди Освобождението. Той е и отявлен противник е на гърцизма, заради 
което гръцките духовници и привържениците на гръцката клика в града го клеветят и 
преследват. За съжаление Кара Никола умира през 1869 г., само на 50 години, след нелеп 
инцидент. Той подпомага издаването на учебници и на помагала за бедните ученици в бъл- 
гарските училища, както и на множество книги и периодични издания, които абонира за 
местното читалище „Виделина“. Неговото родолюбиво дело продължава съпругата му 
Теофана Самарова, която осигурява средства за образованието на бедните ученици в 
Пазарджик. Доста от страничните ръбове на плочата днес са отчупени. В четирите и ъгъла 
има вдълбани красиви флорални мотиви. Над вдълбания шестнадесетредов кирилски над- 
пис има голям релефен кръст с окачен върху него венец от цветя, обвит с лента. Под надписа 
има релефен кадуцей. Името на Кара Никола е изписано с друг ръкописен шрифт. 

Надгробна плоча от 1882 г. Лицевите ръбове на мрамора са украсени с вълнообразна плете- 
ница, с изключение на тази в долната част, която е шнуровидна. В горната част на плочата 
има две вдълбани розети. Под тях в правоъгълник е вдълбан шестредов надпис на арменски, 
в който се открояват числата 48 и 1882. Под надписа има дивит (мастилница) с топнато в 
него перо, което показва, че погребаният е бил грамотен. Най-долу има нисък и широк че- 
тирикрак шкаф с три чекмеджета и две ключалки, а под него има ключ. От двете страни 
върху шкафчето има кипариси с кацнали на върховете им гълъби. В средата на шкафчето е 
поставен съд с две дръжки с поставени в него цветя. 

Надгробна плоча, която вероятно е от ХХ век. Запазена е само долната и част. В музея това 
парче мрамор е описано като архитектурен елемент. Орнаментите върху плочата са релефни. 
Виждаме два кипариса, а между тях съд с две дръжки, в който са поставени цветя. Под съда 
има дивит (мастилница) с топнато в него перо, което показва, че погребаният е бил грамотен. 
Под дивита има малко четирикрако шкафче с чекмеджета и три ключалки, а под него има 
ключ. 

Надгробие, което вероятно е от 1847 г. Горната му част е оформена като кръст, който е с 
отчупена горна лява и странична дясна част. Запазени са последните две цифри от годината 
247 на първия ред. Надписа е кирилски, релефен и е изписан в три отделни полета. 

АЛЕН ИСТОРИЧЕСКИ МУЗЕИ Г. 

Надгробен паметник от 1865 г. Цялата горна част, включително снимката липсват. Долната 
част също липсва. 


т 
ВАСИЛЪ АТ. ПЕТЛЕШКОВЪ 
УЧитеЛлъ ОТЪ ГР. БРАЦИГОВО 
род. 14.Х.1865 г. 
поч. 16.0.194? г. 

